TERVEZÉSI PROGRAM

1. **Építtető adatai:**

Ősi Község Önkormányzata (8161 Ősi, Kossuth L. u. 40.)

1. **Tervező adatai:**

Zalavári István, Szabó András

i-quadrat hungária kft. (8200 Veszprém, Kádártai u. 27.)

1. **Előzmények:**

Az Ősi Általános Iskola sportudvarában salakos kézilabdapálya volt, amelyet 2 rétegben kb 10 cm vastag öntött aszfalt burkolattal láttak el.

Ősi Önkormányzata 1992-ben döntött az általános iskola, meglévő aszfalt burkolatú sportpálya lefedésével történő tornaterem bővítése mellett, és az akkori támogatási rendszerben 40%-os állami támogatást 1.400,- eFt-ot nyert. Az építtetői döntés alapján 1992-ben Zalavári István tervező elkészítette a kézilabda pálya lefedését, és a mellette lévő sávban edzőtermet, öltözőt, szertárt, kazánházat és galériát tartalmazó két építési ütemre bontott engedélyezési tervet, amelyet a berhidai építési hatóság 1992 október 26-án engedélyezett. Az első építési ütem a szerkezetépítéshez (zárt létesítmény) szükséges munkákat foglalta magába.

Az építési engedély alapján a generálkivitelező és szerkezetgyártó DOMBCALOR -1992 év végén készült kiviteli tervei alapján, a kivitelezés 1993 évben megkezdődött. A szerkezet kútalapozását és vasbeton gerendarácsát az UNITRO Pét, az acél szerkezetet a DOMBCALOR Dombóvár készítette el.

A létesítményt társadalmi munkában tették zárttá, és miután a beruházásra betervezett összeg elfogyott, félkész állapotban kezdték használni.

2010 januárjában Ősi Község Önkormányzatának ideiglenes használatbavételi engedélyt kellett kérnie, az építési engedélyben meghatározott első építési ütemre, amelyet a várpalotai I. fokú Építésügyi Hatóság megadott

2014 évben a BM 192873 azonosító számú támogatási szerződése forrást biztosított a pályaburkolat felújítására, amelynek megvalósítása folyamatban van.

2014-ben Ősi Község Önkormányzata az iskolai testnevelés megfelelő, korszerű helyszínének biztosítására új tornatermi épület építéséről döntött. Az új épület megvalósíthatóságának vizsgálatára az eredeti tervezőt, Zalavári Istvánt kérte fel, aki munkatársával együtt telekrendezési és koncepciótervi javaslatot készített a tervezés előkészítése céljából.

1. **Építési helyszín adatai**

* Cím: 8161 Ősi Ságvári u 10 (638/3 hrsz.) A tornaterem építéséhez a 638/3 hrsz-ú telek megosztásával, a rendezési terv követelményeinek megfelelő önálló építési telket kell kialakítani. Az építési telek a rendezési terv módosítását követően válik alkalmassá a tervezett épület engedélyezésére.
* Geodéziai jellemzők: sík terület, meglévő iskola udvara
* Geo-technika jellemzők: barna agyagtalaj, felszínen felvehető mértékadó talajvíz szinttel
* Környezet, növényzet: jellemzően egyszintű növényállomány (gyep)
* A tervezési terület közúti kapcsolatai: a telek a Ságvári utcáról közelíthető meg, a parkolás az utca oldalán kialakított parkolósávban megoldott.
* Közműadottságok: teljes közművesítéssel ellátott a telek
* Szomszédos ingatlanok bemutatása, jellemző építmények, városképi jellemzők leírása: falusias lakóövezet, egy-másfél szintes, nyereg- ill. sátortetős lakóházakkal, kivéve a szomszédos iskola- és óvodaépület 2 szintes, nyeregtetős tömegét

1. **A tervezendő épület rendeltetése**

Általános iskolai testnevelést biztosító, 18/30 m alapterületű általános iskolai tornaterem MSZ24203-2 szabványban rögzített nagyságú kiszolgáló helyiségekkel.

1. **Funkcionális igények**

* A tornaterem kiszolgáló helyiségei a meglévő fedett-zárt, fűtetlen sportudvaron belül kerüljenek elhelyezésre, hőszigetelt, fűtött kialakításban.
* létszámadatok
  + felvehető maximális tanuló létszám: 280 fő
  + tanulócsoportok száma: 8/12
  + pedagósusok száma: 16 fő
* helyiség igények

|  |  |  |
| --- | --- | --- |
| **funkció / helyiség** | **méret m2 v. fő**  **(**min.-max) | **egyéb igények** |
| tornaterem | 18x30m = 540 m2 | egy bejárattal, de tornatermi függönnyel elválasztott tér, szabad belmagasság min. 7,0 m; 3,0 m magasságig tömör határoló falakkal; megfelelő szórt fényű természetes bevilágítással, sport padlóburkolattal, |
| sportszertár (tornateremhez) | 60 m2 | belmagasság min 2,4 m |
| edzőterem | 80-90 m2 | (A szabványnak megfelelő méretű gyógytestnevelési/erőnléti terem és hozzá kapcsolódó öltözők nem helyezhetők el az adott alapterületen, de az edzőterem gyógytestnevelés céljára is alkalmas.) |
| sportszertár (edzőteremhez) | 15 m2 | belmagasság min 2,4 m |
| öltöző-mosdó-zuhanyzó-wc | min. 2x38m2=76 m2 | Nemenkénti öltözőblokk a következő kialakítással:   * belátást gátló előtér * öltöző, min. 20 m2 * mosdó-párafogó min.5,4 m2, 4 db mosdóval * zuhanyzó, min. 9 m2, 3db zuhany * wc helyiség, az előtérből nyílóan   Az utcaicipős-sportcipős útvonalak kényszerútvonalakként való kialakítására törekedni kell. |
| küzdőtéri wc |  | közlekedő téren keresztül a tornateremből elérhető legyen, akadálymentes kialakítással |
| tanári öltöző-iroda | min. 14 m2 | * öltöző-iroda helyiség, min 10 m2 * mosdó-zuhanyzó helyiség |
| orvosi szoba | min 18 m2 | küzdőtér közlekedőről elérhető, egyik öltözőhöz ajtókapcsolattal |

* elvárt térkapcsolatok:
  + a meglévő sportudvar és az új tornatermi épület közös, fedett-zárt előtérrel és közlekedővel rendelkezzen

1. **Technológiai adatok**

* kiszolgáló helyiségek fűtése: radiátoros / padlófűtés
* tornaterem/edzőterem fűtése: feketén sugárzó- vagy légfűtés
* kiszolgáló helyiségek szellőzése: természetes, zárt-belső helyiségek esetén elszívás
* tornaterem/edzőterem szellőzése: mesterséges szellőzés elszívással, levegő utánpótlás nyílásokon keresztül

1. **Megújuló energiák alkalmazásának igénye**

Egy későbbi ütemben történő kiépítés lehetősége biztosítandó.

1. **Akadálymentesség biztosítása**

* Az épület akadálymentesen megközelíthető legyen.
* Létesítendő akadálymentes illemhelyhelyek száma: 1 db
* infokommunikációs akadálymentesítés

1. **Tervezett élettartam, építési idő, felújítási ciklusok**

* Tervezett élettartam: 50 év
* Felújítási ciklusok: 15 év

Vonatkozó előírások, jogszabályok és szabványok szerint.

1. **Gazdasági adottságok, költség keretek, költség ütemezések**

* Rendelkezésre álló építési költség keret: nettó 148.346 eFt

1. **Építtetői technológia preferenciák**

* versenysportnak megfelelő sportpadló burkolat a tornateremben

**Feltételezések**

* A tervezést megfelelő szakértelemmel és tapasztalattal rendelkező személyek végzik.
* Az építmény megvalósítása során biztosított a kellő műszaki felügyelet és a minőség ellenőrzése.
* Az építőanyagok és termékek úgy kerülnek felhasználásra, hogy azok tervezés során meghatározott és számításba vehető hatásoknak megfelelő, a jogszabályokban megadott módon igazolt műszaki specifikációkkal rendelkeznek.
* Az építmény fenntartása megfelelő színvonalú.
* Az építményt a tervezési feltételezésekkel összhangban használják.

**Általános jogszabályi tájékoztatás**

* Az Étv. 31.§. megadja az építményekkel kapcsolatos általános elvárásokat, telepítési szempontokat.
* Az OTÉK 50.§. meghatározza a főbb létesítési szempontokat.
* Az MSZ 24203-2 szabvány megadja az általános iskola tervezési előírásait.

**Építtetői nyilatkozat**

A Tervezési programot teljes tartalmában megismertem, elfogadom és tudomásul veszem, hogy a „Feltételezések” és az „Általános jogszabályi tájékoztatás” fejezetekben leírtak szerint az épület megvalósítása és használata során a leírtak szerint járok el, a tervezői feladatkör a jogszabályokban előírtak rovására nem szűkíthető, a tervezéshez szükséges adatszolgáltatás biztosítása engem terhel.

Ősi, 2015. március 27.

*Kotzó László*

*Ősi Község Polgármestere*

**Tervezői nyilatkozat**

A Tervezési programot teljes tartalmában megismertem, elfogadom és tudomásul veszem, hogy a „Feltételezések” és az „Általános jogszabályi tájékoztatás” fejezetekben leírtak szerint megfelelő szakképesítéssel és tapasztalattal rendelkezem, a tervezési feladatot a Tervezési program pontjai szerint teljesítem, a pontok szerinti megoldásokat bemutatom, dokumentálom, A tervezés során Építtető részére minden olyan adatot megadok, ami a szakszerű megvalósításhoz és üzemeltetéshez szükséges.

Veszprém, 2015. március 27.

*Zalavári István, Szabó András*

*Tervezők*